<classify> MKUU wa Mkoa wa Dodoma, Dk Binilith Mahenge amekerwa na mapato kidogo yanayotokana na uvuvi wa samaki katika bwawa la Mtera katika Wilaya ya Mpwapwa, mkoani Dodoma.Akizungumza na watumishi wa halmashauri hiyo, Dk Mahenge amemtaka Mkuu wa Wilaya ya Mpwapwa, Jabir Shekimweri na Mkurugenzi wa Wilaya hiyo, Paulo Mwambasweya kuhakikisha wanapandisha mapato kwa kusimamia vizuri chanzo hicho pamoja na cha minada na mipakani.Pia amewataka viongozi hao, kuwaita na kuwahoji wahusika wote katika mnyororo mzima wa makusanyo ya mapato yatokanayo na samaki hadi yanapoingia katika mfuko wa halmashauri hiyo.Pia Dk Mahenge aliwataka viongozi hao kuunda tume ya madiwani ichunguze tena kuvuja kwa mapato ya halmashauri hiyo ambayo ni kidogo ukilinganisha na halmashauri ya Chamwino ambayo nayo inavua pia katika bwawa hilo.Dk Mahenge alisema inaonekana katika halmashauri hiyo kuna mchwa unaotafuna mapato yanayotokana na uvuvi wa samaki ni tofauti na halmashauri nyingine za Iringa Vijijini na Chamwino.Dk Mahenge alitoa mfano wa mapato ya Chamwino katika mwaka wa fedha wa 201819, ambapo kati Julai na Agosti Chamwino walikusanya Sh milioni 25, wakati Mpwapwa walikusanya Sh milioni 2.9 tu, kitendo ambacho alisema kinaonesha wazi bado kuna mianya ya upotevu wa mapato ya samaki.Alisema kutokana na upungufu wa mapato ya halmashauri, mkuu wa wilaya na mkurgenzi washirikiane na watendaji wa halmashauri wakiwa kama timu ili kila mmoja awajibike katika nafasi yake.Mwenyekiti wa Halmashauri ya Mpwapwa, Donalt Ngwenzi akitoa neno la shukrani alisema, anashangaa kwamba katika siku nne walizoenda kusimamia mapato ya samaki walipata Sh milioni 7.9, lakini anashangaa halmashauri hiyo ndani ya miezi miwili ilikusanya Sh milioni 2.9 tu.Ngwenzi amesema, kitendo cha halmashauri hiyo kutopata mapato ya kutosha kutokana na uvuvi wa samaki katika Bwawa la Mtera ambayo ni madogo ukilinganisha na halmashauri nyingine, atalivalia njuga sana.Mkuu wa Wilaya, Shekimweri akizungumza baada ya maelekezo ya Mkuu wa Mkoa, alisema amesikia atafanyia kazi haraka kuwaita wahusika na kuwahoji nini kinasababisha mapato yao katika bwawa la Mtera yawe madogo ukilinganisha na Chamwino.  <topic>: kitaifa 